บลจ.บัวหลวงชวนซื้อทองถูกมองยาวขาขึ้น
บลจ.บัวหลวง มองราคาทองดิ่ง เป็นจังหวะซื้อลงทุนระยะยาว
20 ส.ค. 2554

บลจ.บัวหลวง มองราคาทองดิ่ง เป็นจังหวะซื้อลงทุนระยะยาว 
เชื่อหนี้กรีซไม่จบเร็ว นักลงทุนอาจโยกหนี้สกุลยูโร ส่วนเงินเหรียญสหรัฐแข็งช่วงสั้น 
รายงานข่าวจากบริษัทหลักทรัพย์จัดการกองทุนรวม (บลจ.) บัวหลวง เปิดเผยว่า ในช่วงนี้ราคาทองคำที่ปรับตัวลงแรง มองว่าเป็นโอกาสดีที่นักลงทุนระยะยาวจะกลับเข้าซื้อสะสมอีกครั้ง เพราะคาดว่าเป็นการขายเพียงระยะสั้นตามสินค้าโภคภัณฑ์ 
ขณะที่ความต้องการทองคำยังมีมากจากธนาคารกลางประเทศต่างๆ รวมถึงประชาชนของประเทศจีนหรืออินเดียร่ำรวยขึ้น นอกจากนี้สถานการณ์กรีซมีความเสี่ยงเรื่องเบี้ยวหนี้ นักลงทุนจะแสวงหาทางเลือกอื่น เพื่อรักษาความมั่งคั่งไว้ ซึ่งทองก็สามารถตอบโจทย์ได้อย่างดี และช่วยป้องกันความเสี่ยงจากเงินเฟ้อได้
สำหรับค่าเงินเหรียญสหรัฐก็มีบทบาทน้อยลง แม้ว่ากำลังแข็งค่าขึ้นในช่วงนี้ แต่น่าจะเป็นเพียงระยะสั้นเท่านั้น เพราะในระยะยาวธนาคารกลางหรือกองทุนต่างๆ มีแนวโน้มที่จะลดความเสี่ยงต่อสกุลเงินเหรียญสหรัฐ เพราะสหรัฐมีหนี้มากกว่ากรีซและยังก่อหนี้เพิ่มไม่ได้แล้ว ยกเว้นว่าสภาคองเกรสจะอนุมัติให้สหรัฐเพิ่มเพดานการก่อหนี้ ซึ่งจะรู้ผลในวันที่ 2 ส.ค. 2554 
สุดท้ายแล้วสหรัฐก็คงจะต้องเพิ่มเพดานหนี้ขึ้น เพื่อหลีกเลี่ยงการผิดนัดชำระหนี้แล้วค่อยไปหาทางแก้ปัญหาขาดดุลปัญหาขาดดุลแฝด (ดุลบัญชีงบประมาณและดุลบัญชีเดินสะพัด) ในภายหลัง ทำให้หนี้สินของสหรัฐก็จะเป็นประเด็นเรื้อรังต่อไปอีกยาวนาน และความเชื่อถือในเงินเหรียญสหรัฐก็จะค่อยๆ ลดลง อัตราดอกเบี้ยสหรัฐไม่น่าจะปรับตัวเพิ่มขึ้นได้มาก ทองคำก็จะได้ประโยชน์ไปเต็มๆ